Document ID: 31987R3115

*****
ΚΑΝΟΝΙΣΜΟΣ (ΕΟΚ) αριθ. 3115/87 ΤΗΣ ΕΠΙΤΡΟΠΗΣ
της 19ης Οκτωβρίου 1987
που προβλέπει ιδιαίτερες διατάξεις σχετικά με την εμπορία του ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1986 περί δημιουργίας κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 11 παράγραφος 8,
Εκτιμώντας:
ότι με τον κανονισμό (ΕΟΚ) αριθ. 1915/87 τροποποιούνται οι ονομασίες και οι ορισμοί των ελαιολάδων και των πυρηνελαίων με ισχύ από την 1η Νοεμβρίου 1987· ότι βάσει του άρθρου 4 του κανονισμού (ΕΟΚ) αριθ. 3089/78 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (4), μόνον τα έλαια που ανταποκρίνονται σε ορισμένους ορισμούς μπορούν να επωφεληθούν από την ενίσχυση στην κατανάλωση·
ότι το άρθρο 35 παράγραφος 3 του κανονισμού αριθ. 136/66/ΕΟΚ προβλέπει τη δυνατότητα για τα κράτη μέλη να επιτρέπουν, για περιορισμένη περίοδο, τη χρησιμοποίηση ονομασιών και ορισμών για τα ελαιόλαδα και τα πυρηνέλαια που ήδη γίνονται αποδεκτοί για την εμπορία των προϊόντων αυτών· ότι, προκειμένου να καθοριστούν οι λεπτομέρειες που επιβάλλονται για την ορθή διαχείριση του καθεστώτος της ενισχύσεως στην κατανάλωση, λαμβάνοντας επίσης υπόψη τις συνέπειες που μπορεί να προκύψουν για τις συναλλαγές λόγω ενδεχομένης έγκρισης από τα κράτη μέλη διατάξεων που εισάγουν παρεκκλίσεις, είναι απαραίτητο να μπορούν να διαθέτουν έγκαιρα τις απαραίτητες πληροφορίες·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη τα οποία κατ' εφαρμογή του άρθρου 35 παράγραφος 3 του κανονισμού αριθ. 136/66/ΕΟΚ προτίθενται να επιτρέψουν, μετά την 1η Νοεμβρίου 1987, τη χρησιμοποίηση ονομασιών και ορισμών ελαιολάδων και πυρηνελαίων που έχουν ήδη γίνει αποδεκτοί για την εμπορία των εν λόγω προϊόντων, πρέπει να ενημερώσουν σχετικά την Επιτροπή μέχρι τις 31 Οκτωβρίου 1987. Στην περίπτωση αυτή, πρέπει επίσης να ανακοινώσουν τις νομοθετικές, κανονιστικές και διοικητικές διατάξεις τις οποίες θεσπίζουν σχετικά με την εμπορία των προϊόντων αυτών.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 1987.

Labels: 3
17